РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/124-17

3. јул 2017. године

Б е о г р а д

**З А П И С Н И К**

**СА 10. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 30. ЈУНА 2017. ГОДИНЕ**

 Седница је почела у 13.05 часова.

 Седницом је председавао председник Одбора Мехо Омеровић.

 Седници су присуствовали: Миланка Јевтовић Вукојичић, Љибушка Лакатош, Љиљана Малушић, Оливера Огњановић, Весна Ивковић, Татјана Мацура, Марија Јањушевић, Енис Имамовић и Елвира Ковач, чланови Одбора.

 Седници нису присуствовали чланови Одбора: Никола Јоловић, Милена Турк, Милосав Милојевић, Марјана Мараш, Марина Ристић, Маја Виденовић и Олена Папуга.

 Седници су присуствовали: Наташа Ст. Јовановић и Милетић Михајловић, заменици чланова Одбора.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

1. Усвајање Плана рада Одбора за људска и мањинска права и равноправност полова до краја 2017. године;
2. Образовање Радне групе за иницијативе, петиције, представке и предлоге;
3. Разно.

 Чланови Одбора су једногласно ПРИХВАТИЛИ предложени Дневни ред.

 Пре преласка на прву тачку дневног реда Одбор је једногласно, без примедаба усвојио записник са 9. седнице Одбора.

 **ПРВА ТАЧКА ДНЕВНОГ РЕДА:** Усвајање Плана рада Одбора за људска и мањинска права и равноправност полова до краја 2017. године

 Председник Одбора је навео да се Планом рада одређују приоритети у раду Одбора до краја 2017. године. Истакао је да конкретне законодавне активности Одбора неће бити наведене у овом плану, али да очекује да се до краја године у скупштинскoj процедури нађу предлози закона који су у надлежности Одбора, пре свега: Закон о заштити права и слобода националних мањина, Закон о националним саветима националних мањина, као и Закон о родној равноправности. У наставку излагања предложио је следеће активности у раду Одбора као приоритетне до краја 2017. године: разматрање редовних годишњих извештаја за 2016. годину: Повереника за заштиту равноправности, Заштитника грађана, Повереника за информације од јавног значаја и заштиту података о личности; разматрање тромесечне информације о раду Канцеларије за људска и мањинска права; седицу ван седишта у Суботици поводом разматрања питања миграција, азила и основних људских права, у сарадњи са Мисијом ОЕБСа у Србији; посету Савету Европе и Суду за људска права у Стразбуру, у сарадњи са Мисијом ОЕБСа у Србији; седницу ван седишта у Новом Пазару у циљу праћења стања равномерне заступљености припадника националних мањина у државним органима и приликом избора на судијске и тужилачке функције. Такође је предложио и наставак сарадње са другим скупштинским одорима и то у циљу праћења стања у погледу заштите породице и деце и у погледу слободе мишљења и изражавања. Позвао је чланице и чланове Одбора да дају своје предлоге и сугестије поводом наведених активности у Плану рада.

 Татјана Мацура је се сложила са предложеним тачкама Плана рада. Истакла је мишљење да би извештаји о раду Канцеларије за људска и мањинска права требало да садрже детаљније анализе трошења буџетских средстава. Такође је предложила заједнички састанак или јавно слушање са представницима МДРИ (Mental Disability Rights Initiative Serbia) који крајем августа организује интернационалну дводневну конференцију у Београду.

 Председник Одбора је напоменуо да ће уколико дође до званичног позива од стране организације МДРИ подржати организацију заједничког састанка.

 Елвира Ковач се сагласила са предложеним тачкама у Плану рада и подсетила на још две активности Одбора: представљање извештаја о извршењу посебног Акционог плана за националне мањине и семинар на у Аранђеловцу у организацији Одељења за демократизацију Мисије ОЕБС-а у Србији.

 У дискусији су учествовале и Марија Јањушевић, Миланка Јевтовић Вукојичић и Љиљана Малушић које су истакле деа је План рада реалан.

 Одбор је једногласно усвојио План рада Одбора за људска и мањинска права и равноправност полова до краја 2017. године

**ДРУГА ТАЧКА ДНЕВНОГ РЕДА:** Образовање Радне групе за иницијативе, петиције, представке и предлоге

 Председник Одбора је нагласио да се Радна група за иницијативе, петиције, представке и предлоге образује одлуком председника Одбора али да се у скаду са досадашњом добром праксом ово питање нашло као тачка дневног реда како би се омогућило чланицама и члановима Одбора да се изјасне по овом питању и дају своје предлоге. Појаснио је да се Радна група формира са задатком да разматра иницијативе, петиције, представке и предлоге из делокруга рада Одбора,. као и да иницира седницу Одбора уколико процени да нека представка има велику важност или ако се већи број предствки односи на исто питање.

 У дискусији су учествовале: Љиљана Малушић, Миланка Јевтовић Вукојичић и Елвира Ковач.

 Одбор је једногласно усвојио Одлуку о образовању Радне групе за иницијативе, петиције, представке и предлоге, у саставу: Миланка Јевтовић Вукојичић, Љибушка Лакатош, Маја Виденовић, Весна Ивковић и Мехо Омеровић, као председник Радне групе.

 **ТРЕЋА ТАЧКА ДНЕВНОГ РЕДА:** Разно

 Љиљана Малушић је замолила чланове Одбора да када су негде у свету треба да представљају Републику Србију и да ту не треба да буде неких сучељавања.

 Марија Јањушевић је навела не зна чему ова сугестија, али да верује да је она добронамерна.

 Татјана Мацура је истакла да су непримерена понашања она која руше углед државе, али да припадници политичких партија могу имати различита мишљења о различитим темама, те да не разуме сугестију Љиљане Малушић.

 Елвира Ковач сматра ла да под тачком Разно сви чланови имају право да отворе било коју тему и навела је да има сазнања да је на службеном путовању у Бриселу било таквих ситуација, што није добро за државу и чиме смо изгубили прилику да истакнемо оно добро што је у Србији урађено по питању женских права.

 Миланка Јевтовић Вукојичић се сложила са тим да када год се иступа у иностранству треба да се излази са ставом који је званичан став Вкладе, а не да се заступају ускопартијски интереси.

 Наташа Јовановић сматра да се на овом одбору увек толерантно расправља по свим питањима, па тако треба да буде и у овом слупчају.

 Дискусију је затворио председник Одбора констатацијом да делегација Одбора када год је учествовала на конференцијама у иностранству, увек је била састављена од представника владајуће већине и опозиције, кад год је то број чланова делегације дозвољавањо, и никада није било те врсте проблема.

 Седница је закључена у 14.00 часова.

СЕКРЕТАР ОДБОРА ПРЕДСЕДНИК ОДБОРА

 Рајка Вукомановић Мехо Омеровић